Document ID: 32014D0209

KOMISIJOS SPRENDIMAS
2014 m. kovo 20 d.
dėl vairuotojo pažymėjimų kategorijų atitikmenų
(pranešta dokumentu Nr. C(2014) 1625)
(Tekstas svarbus EEE)
(2014/209/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 20 d. Europos Parlamento ir Tarybos direktyvą 2006/126/EB dėl vairuotojo pažymėjimų (1), ypač į jos 13 straipsnio 1 dalį,
kadangi:
(1)
Direktyvoje 2006/126/EB numatyta, kad visi valstybėse narėse išduoti vairuotojo pažymėjimai, įskaitant išduotus iki tarpusavio pripažinimo principo taikymo pradžios dienos, turėtų būti tarpusavyje pripažįstami;
(2)
taikant vairuotojo pažymėjimų tarpusavio pripažinimo principą turėtų būti visapusiškai pripažįstamos visos teisės, suteiktos pažymėjimo savininkui pagal tuo metu galiojusias nacionalines nuostatas;
(3)
Direktyvoje 2006/126/EB numatyta, kad valstybės narės turėtų nustatyti iki tos direktyvos įgyvendinimo pradžios išduotų vairuotojo pažymėjimų kategorijų ir tos direktyvos 4 straipsnyje apibrėžtų kategorijų atitikmenis. Tie atitikmenys turėtų būti įtvirtinti teisiškai privalomu Komisijos pritarimu;
(4)
į Sąjungą įstojus Kroatijai, šioje šalyje išduotus vairuotojo pažymėjimus būtina įtraukti į Komisijos sprendimu 2013/21/ES (2) nustatytas atitikmenų lenteles;
(5)
nuo tada, kai buvo priimtas Sprendimas 2013/21/ES, Čekijos Respublika, Vokietija, Graikija, Italija, Slovėnija ir Švedija pranešė apie juo leistų taikyti atitikmenų ištaisymus;
(6)
todėl Sprendimą 2013/21/ES reikėtų panaikinti;
PRIĖMĖ ŠĮ SPRENDIMĄ:
1 straipsnis
Šis sprendimas taikomas visiems šiuo metu naudojamiems galiojantiems valstybių narių išduotiems vairuotojo pažymėjimams.
2 straipsnis
Vairuotojo pažymėjimų, išduotų valstybėse narėse iki Direktyvos 2006/126/EB įgyvendinimo pradžios, kategorijų ir Direktyvos 2006/126/EB 4 straipsnyje apibrėžtų suderintų vairuotojo pažymėjimų kategorijų atitikmenų lentelės pateikiamos šio sprendimo priede.
3 straipsnis
1. Iki Direktyvos 2006/126/EB įgyvendinimo pradžios išduotais atitinkamų kategorijų vairuotojo pažymėjimais jų savininkams suteikiama teisė nekeičiant vairuotojo pažymėjimo vairuoti šio sprendimo priede aprašytų atitinkamų kategorijų transporto priemones. Atitinkamoms teisėms gali būti taikomi tam tikri šio sprendimo priede nurodyti apribojimai.
2. Vairuotojo pažymėjimą keičiant Direktyvos 2006/126/EB I priede aprašytu ES pavyzdžio vairuotojo pažymėjimu, lygiavertės teisės suteikiamos šio sprendimo priede nurodyta tvarka.
3. Atitinkamų teisių apribojimai nurodomi taikant Direktyvos 2006/126/EB I priede nurodytus suderintus ES kodus.
4. Nacionalinėms vairuotojo pažymėjimų kategorijoms Direktyvos 2006/126/EB 2 straipsnio 1 dalyje nurodytas tarpusavio pripažinimo principas netaikomas.
4 straipsnis
Sprendimas 2013/21/ES panaikinamas nuo šio sprendimo įsigaliojimo dienos.
5 straipsnis
Šis sprendimas skirtas valstybėms narėms.
Priimta Briuselyje 2014 m. kovo 20 d.

Labels: 7
8
18
15